Helsingin hovioikeus piti SDP:n puheenjohtajan sakkotuomion voimassa.

Helsingin hovioikeus on pitänyt voimassa käräjäoikeuden päätöksen, jolla SDP:n puheenjohtaja Antti Rinne määrättiin sakkoihin metsäteollisuuden työtaistelun aikaistamisesta vuonna 2011. Rinne toimi tuolloin Ammattiliitto Pron puheenjohtajana. Hänen katsottiin syyllistyneen työriitojen sovittelusta annetun lain rikkomiseen.

Rinne määrättiin maksamaan 1 240 euron edestä päiväsakkoja ja 16 000 euroa Metsäteollisus ry:n oikeudenkäyntikuluja.

Ilta-Sanomien mukaan Antti Rinne ei ollut yllättynyt ratkaisusta. Tuomio ei ole vielä lainvoimainen ja Rinne aikoo keskustella tuomiosta valittamisesta lakimiehensä kanssa. Rinne uumoili, että sakot maksaa Ammattiliitto Pro.

– Tämä täytyy selvittää. Kyllä tämä varmaan menee entisen työnantajan piikkiin, hän sanoo.

Ylen mukaan Antti Rinne on ollut aiemminkin oikeudessa vastaavassa tapauksesta. Tuolloin rangaistusta vaati joukko Teknologiateollisuus ry:n jäsenyrityksiä. Korkein oikeus katsoi kuitenkin syksyllä 2014, etteivät työtaistelun kohteena olleet yritykset olleet asiassa osapuolena, vaan asianomistaja-asema kuului työriidan neuvotteluosapuolena tuolloin toimineelle Teknologiateollisuudelle. Rinne vapautettiin syytteistä.